S-4/2007

Mál þetta, sem dómtekið var þann 11. júní sl., er höfðað hér fyrir Héraðsdómi Norðurlands eystra með fimm ákæruskjölum lögreglustjórans á Akureyri á hendur X.

I. Ákæruskjal útgefið 13. desember 2006 af lögreglustjóranum á Akureyri.

Með þessu ákæruskjali er ákærði ákærður:

,,fyrir þjófnað með því að hafa miðvikudagskvöldið 15. nóvember eða aðfaranótt fimmtudagsins 16. nóvember 2006, brotist í félagi inn í Glerárskóla við Höfðahlíð á Akureyri og stolið þaðan fimm fartölvum af gerðinni DELL, ásamt töskum og tilheyrandi fylgihlutum, skjávarpa af gerðinni SHARP XR-10X, ásamt festingu í loft, skjávarpa af gerðinni ASK í tösku, CANON digital myndavél, CANON Ixus 40 digital myndavél, hörðum diski (Flakkara), vinnsluminnum 61 stykki, þremur Sony kassettum, þremur diskettum, lyfjum við ofnæmi, stílabókum með verkefnum nemenda og kennara og peningum að fjárhæð um það bil kr. 16.000,-.

Telst þetta varða við 244. gr. almennra hegningarlaga nr. 19, 1940.

Í málinu gerir Glerárskóli bótakröfu á hendur ákærða að fjárhæð kr. 368.000,-.“

II. Ákæruskjal útgefið 2. janúar 2007 af lögreglustjóranum á Akureyri

Með þessu ákæruskjali er ákærði ákærður:

„fyrir umferðarlagabrot, með því að hafa miðvikudaginn 30. ágúst 2006, ekið bifreiðinni TO-054, án ökuréttar og undir áhrifum fíkniefna ( amfetamíns 383 ng/ml og tetrahýdrókannabínóls) og einnig undir það miklum áhrifum deyfandi lyfja (diaxepams) að hann gat ekki stjórnað bifreiðinni örugglega um götur í Kópavogi og sinna ekki marg ítrekað, stöðvunarmerkjum lögreglu, sem fyrst reyndi að stöðva akstur hans á Hlíðarvegi í Kópavogi, heldur ók hann áfram um Bröttutungu og síðan beygði hann af rangri akrein inn á Hlíðarhjalla, þar sem hann ók austur þá götu að hluta til á röngum vegarhelmingi og með allt að 80 kílómetra hraða miðað við klukkustund og síðan suður Dalveg, þar sem hann virti ekki stöðvunarskyldu á gatnamótum og gaf ekki stefnuljós þegar hann beygði og ók síðan suður götuna að hluta til á röngum vegarhelmingi og öfugu megin við umferðaeyjar með allt að 80 kílómetra hraða miðað við klukkustund og síðan norður Digranesveg, þar sem hann tók framúr bifreiðum með mjög ógætilegum hætti og ók síðan vestur Hliðarveg með allt að 103 kílómetra hraða mið við klukkustund, uns hann ók á bifreið á gatnamótum Hlíðarvegar og Lindarsmára, en á öllum þessum götum sem hraði ákærða var mældur er hámarkshraði 50 kílómetrar.

Telst þetta varða við 1. mgr. 4.gr., 1. og 3. mgr. 5. gr., 1. mgr. 13. gr., 1. mgr. og 4. mgr. 14. gr., 1. mgr. og A lið 2. mgr. 20. gr., 2. mgr. 25. gr., 2. mgr. 32. gr., 1. mgr. 37. gr., 2. mgr. 44. gr., 1. mgr., sbr. 2. mgr. 45. gr. A og 1. mgr. 48. gr., sbr. 1. mgr. 100. gr. umferðalaga nr. 50, 1987, sbr. 5. gr. laga nr. 66, 2006.“

III. Ákæruskjal útgefið 2. janúar 2007 af lögreglustjóranum á Akureyri

Með þessu ákæruskjali er ákærða gefinn að sök þjófnaður með því að hafa aðfaranótt mánudagsins 2. október 2006, staðið að því að brjótast inn í bakarí R-kk-ef bakara að Hamraborg 14 í Kópavogi og stela þaðan kr. 14.500,- í peningum og 17 flöskum af Coca Cola gosdrykk í ½ lítra plastumbúðum að verðmæti kr. 2.040,-.

Telst þetta varða við 244. gr. almennra hegningarlaga nr. 19, 1940.“

IV. Ákæruskjal útgefið 16. febrúar 2007 af lögreglustjóranum á Akureyri

Með þessu ákæruskjali er ákærði ákærður:

,,fyrir fjársvik og tilraun til fjársvika:

A.

Með því að hafa laugardaginn 18. nóvember 2006, bókað gistingu á Hótel Holti, Bergstaðastræti 37, Reykjavík og notið þar veitinga, með því að gefa upp númer á greiðslukorti í eigu Akureyrarbæjar, án þess að hafa möguleika á að greiða reikninginn.

B.

Með því að hafa mánudaginn 20. nóvember 2006, gert tilraun til að bóka herbergi í fjórar nætur á Fosshóteli Lind, við Rauðarárstíg, með því að gefa upp númer á nefndu greiðslukorti, en sú bókun tókst ekki þar sem Akureyrarbær hafði látið loka kortinu.“

Brot ákærða samkvæmt A lið ákærunnar telst varða við 248. gr. almennra hegningarlaga nr. 19, 1940, en brot ákærðu samkvæmt B lið ákærunnar við 248. gr., sbr. 20. gr. sömu laga.

Í málinu gerir Listasafnið Hótel Holt ehf., kt. 591203-2820, Bergstaðastræti 37, Reykjavík, bótakröfu á hendur ákærða að fjárhæð kr. 9.650-, auk vaxta samkvæmt 8. gr. laga um vexti og verðtryggingu nr. 38, 2001, frá 18.11.2006, en síðan dráttarvöxtum samkvæmt 1. mgr. 6. gr., sbr. 9. gr. sömu laga.

V. Ákæruskjal útgefið 16. febrúar 2007 af lögreglustjóranum á Akureyri

Með þessu ákæruskjali er ákærði ákærður:

„fyrir eftirtalin umferðar- fíkniefna- og vopnalagabrot:

I.

Umferðalagabrot

Með því að hafa sunnudaginn 3. desember 2006, ekið bifreiðinni UP-817, án ökuréttar og undir áhrifum fíkniefna (amfetamín 235 ng/ml., kókaín 40 ng/ml. og tetrahýdrókannabínól) um götur á Akureyri, uns lögreglan stöðvaði akstur hans á Hafnarstræti við Austurbrú.

II

Fíkniefnalagabrot

Að hafa þennan sama dag verið með í vörslum sínum í nefndri bifreið og að Þórunnarstræti 85 á Akureyri 1,51 grömm af amfetamíni, 0,88 grömm af kókaíni, 2 stykki af ecstasy, 2 stykki af LSD, 1,39 grömm af hassi og 0,54 grömm af tóbaksblönduðu hassi.

III

Vopnalagabrot

Að hafa þennan sama dag verið með í vörslum sínum í bifreiðinni veiðihníf með 11,5 sentímetra löngu blaði og fjaðurhníf.

Brot ákærða samkvæmt I kafla ákærunnar varða við 1. mgr. 48. gr. og 1. mgr., sbr. 2. mgr. 45. gr. A, sbr., 1. mgr. 100. gr. umferðalaga nr. 50, 1987, sbr. lög nr. 66, 2006.

Brot ákærða samkvæmt II kafla ákærunnar varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Brot ákærða samkvæmt III kafla ákærunnar varðar við 1. mgr. og B lið 2. mgr. 30. gr. sbr. 1. mgr. 36. gr. vopnalaga nr. 16,1998.“

Þess er krafist að ákærði verði dæmdur til refsingar og til að sæta upptöku á 1.51 grömmum af amfetamíni, 0,88 grömmum af kókaíni, 2 stykkjum af ecstasy, 2 stykkjum af LSD, 1.39 grömmum hassi og 0,54 grömmum af tóbaksblönduðu hassi sem lögreglan lagði hald á og tilgreint er í efnaskrá nr. 10.617 og 10.618 samkvæmt 6. mgr. 5. gr. laga nr. 65, 1974 og 2. gr., sbr. 14. gr. reglugerðar nr. 233, 2001 og jafnframt að sæta upptöku á haldlögðum veiðihníf með 11,5 sentimetra löngu blaði og fjaðurhníf, samkvæmt 1. mgr. 37. gr. vopnalaga nr. 16, 1998 og 1. mgr. 69. gr. almennra hegningarlaga.“ Þá er þess krafist að ákærði verði sviptur ökurétti samkvæmt 101. gr. og 1. mgr., sbr. 4. mgr. 102. gr. umferðarlaga.

Af hálfu ákærða er krafist vægustu refsingar sem lög leyfa. Þá krefst skipaður verjandi ákærða málsvarnarlauna.

Ákærði hefur hér fyrir dómnum greiðlega játað öll þau brot, er að framan eru rakin nema brot það er rakið er í III. kafla hér að framan samkvæmt ákæru útgefinni 2. janúar 2007. Í þinghaldi þann 11. júní s.l. féll fulltrúi ákæruvaldsins frá kröfu sinni samkvæmt þessari ákæru. Að svo vöxnu er játning ákærða í samræmi við gögn málsins og teljast þau nægjanlega sönnuð og varða þau við tilgreind lagaákvæði í ákærum.

Samkvæmt vottorði frá sakaskrá ríkisins á ákærði X þó nokkurn sakaferil að baki frá árinu 2002. Þann 17.12.2002 var ákærði fundinn sekur um nytjastuld og brot á umferðalögum, ákvörðun refsingar var frestað skilorðsbundið í 3 ár. Þann 09.04 2003 var ákærði dæmdur fyrir þjófnað, ákvörðun refsingar var frestað skilorðsbundið í 2 ár. Þann 22.12.2003 var ákærði dæmdur í 6 mánaða skilorðsbundið fangelsi fyrir innbrot, þjófnað, nytjastuld og brot á umferðalögum. Þann 01.09.2004 var ákærði dæmdur fyrir þjófnað en ekki gerð sérstök refsing. Þann 08.12.2004 var ákærði dæmdur í 8 mánaða skilorðsbundið fangelsi fyrir þjófnað. Dómur frá 22.12.2003 var tekinn upp og dæmdur með. Þann 19.01.2005 var ákærði dæmdur í 10 mánaða skilorðsbundið fangelsi fyrir þjófnað. Þann 25.02.2005 var ákærði dæmdur í 11 mánaða fangelsi, þar af 8 mánuðir skilorðsbundnir fyrir þjófnað, nytjastuld og brot á umferðalögum. Þann 02.06.2005 var ákærði dæmdur í 12 mánaða fangelsi fyrir þjófnað, nytjastuld, brot á lögum um ávana- og fíkniefni og brot á umferðalögum. Dómur frá 25.02.2005 var tekinn upp og dæmdur með. Þann 14.10.2005 var ákærði dæmdur í 6 mánaða fangelsi fyrir þjófnað. Þann 17.02.2006 var ákærði dæmdur til að greiða 150.000- kr. í sekt fyrir brot á lögum um ávana- og fíkniefni. Þann 31.10.2006 var ákærði gerður hegningarauki fyrir þjófnað, nytjastuld og skemmdarverk en ekki gerð sérstök refsing. Þann 11.12.2006 var ákærði dæmdur til að greiða 60.000- kr. í sekt fyrir brot á lögum um ávana- og fíkniefni.

Flest framangreindra brota framdi ákærði áður en hann varð fullra 18 ára og verða því ekki metin ákærða til þyngingar refsingar, sbr. 1. mgr. 71. gr. almennra hegningarlaga.

Öll þau brot er ákærði er nú dæmdur fyrir voru framin meðan hann var á reynslulausn sem honum var veitt frá 08.05.2006 í 2 ár á eftirstöðum refsingar 315 daga. Hefur hann því með brotum sínum nú rofið skilyrði reynslulausnar. Verða reynslulausnardagarnir nú dæmdir með. Þá ber að ákveða refsingu eftir reglu 77. gr. almennra hegningarlaga nr. 19, 1940, sbr. og 60. gr. sömu laga. Að öllu framangreindu virtu þykir refsing ákærða hæfilega ákveðin 15 mánaða fangelsi.

Með vísan til 100. gr. og 102. gr. umferðalaga ber að svipta ákærða ökuréttindum í 18 mánuði.

Með vísan til kröfugerða ákæruvalds, gagna málsins og tilvitnaðra ákvæða eru upptæk gerð fíkniefni svo sem í dómsorði greinir.

Listasafnið Hótel Holt ehf., kt. 591203-2820, Bergstaðastræti 37, Reykjavík, gerir bótakröfu á hendur ákærða að fjárhæð kr. 9.650-, auk vaxta samkvæmt 8. gr. laga um vexti og verðtryggingu nr. 38, 2001, frá 18.11.2006, en síðan dráttarvöxtum samkvæmt 1. mgr. 6. gr., sbr. 9. gr. sömu laga. Ákærði hefur samþykkt kröfur þessar og með vísan til þess ber að dæma hann til greiðslu þeirra eins og nánar greinir í dómsorði.

Bótakröfu Glerárskóla á ákæruskjali útgefinni þann 13. desember 2006 mótmælti ákærði og vísaði dómari henni frá dómi fyrir dómtöku málsins með vísan til 1. mgr. 172. gr. laga nr. 19, 1991. Verður því eigi um hana dæmt nú

Samkvæmt gögnum málsins nemur kostnaður vegna þóknunar til verjenda ákærða á rannsóknarstigi kr. 73.455-. Annar kostnaður er hlaust af rekstri málsins nemur kr.173.773- Samtals er nemur kostnaður þessi kr. 247.228- Ber að dæma ákærða til greiðslu þeirrar fjárhæðar í sakarkostnað auk þóknunar skipaðs verjanda síns, B-kk-ef N-kk-ef hrl., sem þykir hæfilega ákveðinn kr. 210.000- og er virðisaukaskattur þar innifalinn.

Dóminn kveður upp F-kk-nf Ó-kk-nf, dómstjóri.

D Ó M S O R Ð :

Ákærði, X, sæti 15 mánaða fangelsi.

Ákærði er sviptur ökuréttindum í 18 mánuði frá birtingu dómsins.

Ákærði sæti upptöku á 1.51 grömmum af amfetamíni, 0,88 grömmum af kókaíni, 2 stykkjum af ecstasy, 2 stykkjum af LSD, 1.39 grömmum hassi og 0,54 grömmum af tóbaksblönduðu hassi samkvæmt efnaskrám nr. 10.617 og 10.618.

Ákærði greiði Listasafninu Hótel Holt ehf., kr. 9.650- ásamt vöxtum samkvæmt 8. gr. laga nr. 38, 2001, frá 18.11.2006 til dómsuppsögudags en síðan dráttarvöxtum samkvæmt 1. mgr. 6. gr., sbr. 9. gr. sömu laga frá þ.d. til greiðsludags.

Ákærði greiði kr. 457.228- í sakarkostnað, þar af kr. 210.000- í þóknun til skipaðs verjanda síns, B-kk-ef N-kk-ef hrl., og er virðisaukaskattur þar innifalinn.